Willelmus, Dei gracia Autissiod. episcopus, omnibus presentes litteras inspecturis, salutem in Domino. Noverint universi quod Rainaudus, filius Stephani Morelli, de Dijia, in nostra presencia constitutus, recognovit se super sacrosancta evangelia propria manu jurasse quod, de cetero, abbati et monachis Sancti-Germani Autisiod. et hominibus ejusdem ecclesie nullam inferet violenciam, sive injuriam, sive molestiam. Quod si forte inferret, vel in aliquo contra juramentum suum venire presumeret, concessit quod predicti abbas et monachi Sancti-Germani capiant quicquid idem Reinaudus habet in terra Sancti-Germani, et teneant donec ex integro satisfactum fuerit eis, nec dominium cujuscumque poterit ipsum Rainaudum defendere, quominus abbas et monachi res dicti Reinaudi, que sunt in terra Sancti-Germani, saisire possint et tenere usque ad satisfaccionem condignam. In cujus rei memoriam, ad peticionem sepedicti Reinaudi, presentes litteras scribi fecimus et sigilli nostri munimine roboratas tradi abbati et monachis memoratis, ad testimonium et munimen. Actum, anno Domini Mº CCº XVIIIº, mense februario.